《长相思·长相思》
明代·机先

长相思，相思长，有美人兮在扶桑。
手攀珊瑚酌霞气，口诵太乙桑东皇。
鲸波摩天不可航，矫首欲渡川无梁。
去时遗我琼瑶章，蛮笺半幅双鸳鸯。
鸳鸯不飞墨色改，揽涕一读三断肠。
前年寄书吴王台，西湖杨柳青如苔。
今年东风杨柳动，鸿雁一去何当回。
欲弹朱弦弦断绝，欲放悲歌声哽咽。
孤鸾夜舞南山云，花渍帘前杜鹃血。
思君不如天上月，夜夜飞从海东出。
月明长傍美人身，美人亦近明月轮。
褰衣把酒问明月，中宵见月如见君。
长相思，长如许。
千种消愁愁不已，乱丝零落多头绪。
但将泪寄东流波，为我流入扶桑去。